DOICIMÉAD INMHEÁNACH OIBRE DE CHUID AN CHOIMISIÚIN ACHOIMRE FEIDHMIÚCHÁIN AR AN MEASÚNÚ TIONCHAIR a ghabhann leis an doiciméad Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le táirgeadh orgánach agus lipéadú táirgí orgánacha, lena leasaítear Rialachán (AE) Uimh. XXX/XXX ó Pharlaimint na hEorpa agus ón gComhairle [an Rialachán maidir le rialuithe oifigiúla] agus lena n‑aisghairtear Rialachán (CE) Uimh. 834/2007 ón gComhairle /* SWD/2014/066 final */





1. Comhthéacs Leis an measúnú tionchair seo díríodh ar na nithe seo a leanas: feidhmíocht na n-uirlisí reachtacha, eadhon Rialachán (CE) Uimh. 834/2007 ón gComhairle[1] maidir le táirgeadh orgánach agus lipéadú táirgí orgánacha agus na Rialacháin cur chun feidhme a bhaineann leis; ábharthacht Plean Gníomhaíochta nua le haghaidh feirmeoireachta orgánaí san AE. I Rialachán (CE) Uimh. 834/2007, chuir an Chomhairle sraith saincheisteanna in áirithe ar ghlac an Coimisiún tuarascáil[2] orthu i mBealtaine 2012. Ghlac an Chomhairle conclúidí[3] maidir leis an tuarascáil i mBealtaine 2013, ag iarraidh go ndéanfaí forbairt ar leibhéal uaillmhianach ar an earnáil um fheirmeoireacht orgánach agus go ndéanfaí athbhreithniú ar an gcreat dlíthiúil reatha. Léiríodh sa tuarascáil speisialta[4] ón gCúirt Iniúchóirí roinnt laigí sa chóras rialaithe le haghaidh táirgthe orgánaigh agus áiríodh moltaí maidir le feabhsúchán. Tá an t-athbhreithniú ar an reachtaíocht maidir le feirmeoireacht orgánach mar chuid de Chlár an Choimisiúin um Oiriúnacht agus Feidhmíocht Rialála (REFIT).[5] Stiúradh an measúnú tionchair le tacaíocht ó Ghrúpa Stiúrtha Idirsheirbhíse sa Choimisiún. Bunaíodh an anailís ar éisteachtaí ó shaineolaithe agus ó eagraíochtaí, torthaí comhairliúcháin leathain phoiblí (beagnach 45 000 freagra) agus comhairliúchán spriocdhírithe, go háirithe le Ballstáit agus leis an nGrúpa Comhairleach maidir le Feirmeoireacht Orgánach. 2. An fhadhb a shainiú 2.1. An fhadhb ghinearálta agus cúiseanna fadhbanna Is é atá mar chuspóir foriomlán an chreata reatha pholaitiúil agus reachtach de chuid an AE, forbairt inbhuanaithe an táirgthe orgánaigh a áirithiú. Meastar go bhforbrófar an fheirmeoireacht orgánach ar chomhchéim leis an margadh orgánach san AE. Tá an margadh orgánach méadaithe tuairim is faoi cheathair idir 1999 agus 2011 áfach, ach níl limistéar orgánach an AE ach tar éis dúbailt sna deich mbliana idir 2000-2010. Líonann allmhairí an difríocht idir táirgeacht agus éileamh an AE. Seo a leanas na hiarmhairtí: – Deiseanna caillte le haghaidh táirgeoirí de chuid an AE, – Baol go gcuirfear teorainn le fás an mhargaidh orgánaigh, – Baol go gcuirfear teorainn leis na buntáistí comhshaoil a bhaineann le feirmeoireacht orgánach. Is é tiontú neamhleor ar an bhfeirmeoireacht orgánach an phríomhbhacainn ar fhorbairt an táirgthe orgánaigh san AE. Thairis sin, bheadh gá le cineálacha plandaí a roghnú go sonrach i gcás na talmhaíochta orgánaí agus lena aghaidh chun táirgeadh orgánach a mhéadú, ach tá an creat reachtach reatha ag cur bac ar fhorbairt ar ionchuir, amhail síolta, a tháirgeadh ina bhfoirm orgánach. Tá an margadh orgánach bunaithe ar mhuinín na dtomhaltóirí, ach tá sé i mbaol anois. Maolaítear rialacha maidir le táirgeadh orgánach le heisceachtaí agus le forálacha neamhshoiléire. Leis an reachtaíocht, ní thugtar aghaidh ar an tionchar atá ag saolré iomlán an táirgthe orgánaigh ar an gcomhshaol. Ceadaítear roinnt cleachtas a dhéanann neamhaird den cheanglas atá ann ardleibhéal leasa ainmhithe sa táirgeadh orgánach a bheith ann leis an reachtaíocht atá ann faoi láthair. Mar thoradh ar an bhforbairt ar scéimeanna príobháideacha, tá an-chuid lógónna san iomaíocht le lógó orgánach an AE, rud a chuireann mearbhall ar thomhaltóirí. Tá cásanna calaoise ann mar thoradh ar easnaimh sa chóras rialaithe agus sa chóras allmhairiúcháin. Ní ráthaítear iomaíocht chóir i measc táirgeoirí agus níl feidhmiú an mhargaidh aonair éifeachtach. Níl forálacha casta, ar nós forálacha maidir le feirmeacha ina bhfuil táirgeadh gnásúil ar siúl ag an am céanna, á gcur i bhfeidhm ná á bhforfheidhmiú i gceart. Tá roinnt Ballstát ag baint mí-úsáide as an gcóras maidir le heisceachtaí ó na rialacha. Ceanglais maidir le deimhnithe iolracha atá riachtanach chun rochtain a fháil ar mhargaí áirithe, agus na cineálacha cur chuige éagsúla atá curtha i bhfeidhm ag Ballstáit i gcásanna ina n-aimsítear iarmhair de shubstaintí neamhúdaraithe i dtáirgí orgánacha, suaitheann siad sin feidhmiú an mhargaidh aonair. Is féidir le cineálacha cur chuige éagsúla i mBallstáit éagsúla a bheith mar thoradh ar neamh-chomhlíonadh den chineál céanna. Tá córas aitheantais na gComhlachtaí Deimhniúcháin atá bunaithe ar choibhéis ag spreagadh iomaíochta i measc comhlachtaí deimhniúcháin, agus mar thoradh air sin tá iomaíocht mhíchothrom ann do tháirgeoirí de chuid an AE, a bhfuil bacainní orthu maidir le rochtain a fháil ar mhargaí tríú tíortha chomh maith. Níorbh fhéidir méid na hiomaíochta míchothroime a mheas. Tá an reachtaíocht róchasta agus tá ualach mór riaracháin a bhaineann leis. Tá an-chuid feirmeacha beaga fágtha ar lár ón earnáil orgánach toisc go bhfuil na costais deimhnithe ró-ard agus an t-ualach riaracháin róthrom. Léaráid chrainn d’fhadhbanna Tá na cúiseanna fadhbanna rialála i gcló iodálach. 2.2. An cás bunlíne Leanfar leis an mbac ar fhorbairt an tsoláthair intíre, fiú má thugtar aghaidh ar roinnt de na bacainní eacnamaíocha le hionstraimí nua CBT. Is dóigh go gcreimfear muinín na dtomhaltóirí, toisc go bhfuil maolú ar na rialacha maidir le táirgeadh orgánach agus ní léirítear imní na sochaí go hiomlán sna rialacha sin. Leis sin spreagfar cruthú scéimeanna agus lógónna nua a rachaidh in iomaíocht le lógó an AE. Is dóigh go dtarlóidh calaois. Beidh an córas allmhairiúcháin níos casta fós le cur chun feidhme chóras comhlíonta le haghaidh comhlachtaí rialaithe ó 2014. De réir a chéile, beidh ar tháirgeoirí orgánacha aghaidh a thabhairt ar iomaíocht mhíchothrom agus cuirfear feidhmiú an mhargaidh aonair i mbaol. San AE, ní dóigh go bhfaighidh Ballstáit na hacmhainní is gá chun na forálacha agus eisceachtaí casta a chur i bhfeidhm i gceart. I dtríú tíortha, beidh ísliú caighdeáin mar thoradh ar iomaíocht i measc comhlachtaí deimhniúcháin. 2.3. Anailís ar phrionsabal na coimhdeachta Is éard atá sa ghníomh reatha, scéim atá ann cheana laistigh den CBT a thabhairt cothrom le dáta. Is inniúlachtaí de chuid an AE a roinntear le Ballstáit iad táirgeadh agus trádáil ar tháirgí talmhaíochta agus ar bhia-earraí ar an margadh inmheánach agus sláine an mhargaidh inmheánaigh a áirithiú. Tá scéim orgánach uile-AE ar nithe orgánacha níos éifeachtúla ná 28 scéim éagsúil ar mhaithe le forbairt rianúil an mhargaidh aonair agus beartas seachtrach trádála comhsheasmhach. Tá gá le tuilleadh comhchuibhithe maidir le heisceachtaí ó na rialacha agus cásanna ina dtarlaíonn neamh-chomhlíonadh a bhfuil baint stádais orgánaigh an táirge mar thoradh orthu. 3. Cuspóirí 3.1. Cuspóirí sonracha beartais · Deireadh a chur le bacainní atá sa bhealach ar fhorbairt táirgthe orgánaigh san AE, · Feabhsú ar an reachtaíocht chun iomaíocht chothrom a ráthú agus chun feidhmiú an mhargaidh aonair a fheabhsú, · Caomhnú ar muinín na dtomhaltóirí. · Simpliú. 3.2. Cuspóirí oibríochtúla · Rialacha táirgthe soiléire gan débhrí a shainiú, · Córas rialaithe riosca-bhunaithe a chur chun feidhme, · Comhchuibhiú ar an gcur chuige maidir le fuíll substaintí neamhúdaraithe a bheith i dtáirgí orgánacha, · Ceanglais riaracháin a shimpliú, go háirithe le haghaidh táirgeoirí beaga, · Córas aitheantais aonair agus iontaofa ar chomhlachtaí rialaithe i dtríú tíortha a chur chun feidhme, · Córas trádála cothrom a bhunú, · Rialacha lipéadaithe a shimpliú, · Imní na sochaí atá ag teacht chun cinn a chur san áireamh, · Trédhearcacht agus faisnéis ar an earnáil agus ar thrádáil orgánach a fheabhsú, 4. Roghanna beartais Bunaíodh na roghanna atá leagtha amach, agus iad bunaithe ar fhís fadtéarmach don earnáil orgánach, i ndlúthchomhar leis na geallsealbhóirí agus cuirtear san áireamh leo torthaí an chomhairliúcháin phoiblí, a thaispeáin go háirithe gur mian le saoránaigh an AE go gcuirfí saincheisteanna comhshaoil curtha in áireamh ar bhonn níos iomláine, go ndéanfaí rialacha maidir le táirgeadh a chomhchuibhiú agus a neartú tuilleadh, agus go gcuirfí deireadh le heisceachtaí. 4.1. Tuairisc ar na roghanna · Rogha 1: Status quo feabhsaithe Áirítear leis bearta reachtacha chun: · an raon feidhme agus roinnt rialacha maidir le táirgeadh a shoiléiriú; · rialacha lipéadaithe a shimpliú beagán; · treisiú a dhéanamh ar an gcóras rialaithe (nósanna imeachta comhchuibhithe nuair a bhraitear fuíll de shubstaintí neamhúdaraithe i dtáirgí orgánacha; deimhniú leictreonach a chomhtháthú i mbunachar sonraí gréasán-bhunaithe AE; soiléiriú a dhéanamh ar chreidiúnú na gcomhlachtaí rialaithe); · deireadh a chur leis an gcóras comhlíonta allmhairiúcháin. Áirítear na bearta seo, a mheastar mar íosfhreagairt ar na saincheisteanna sainaitheanta, faoi gach rogha eile. · Rogha 1.A: 1 + deireadh leis an díolúine fhéideartha le haghaidh miondíoltóirí · Rogha 2: rogha faoi thionchar an mhargaidh Díríonn an rogha seo ar na dálaí a chruthú a bhfuil gá leo chun freagairt dhinimiciúil a thabhairt ar thuilleadh forbairtí margaidh de bharr rialacha níos boige. Áirítear leis: · bearta reachtacha chun rialacha eisceachtúla seanbhunaithe a thugann Ballstáit a chomhtháthú mar fhorálacha den Rialachán AE agus rialacha maidir le táirgeadh níos soléite a dhréachtú i ndoiciméad neamhspleách, · Plean Gníomhaíochta lena sainítear straitéis le haghaidh feirmeoireachta orgánaí chun go bhforbrófar an earnáil orgánach go tapa. · Rogha 2.A: 2 + tástálacha córasacha ar tháirgí orgánacha le fuíll de shubstaintí neamhúdaraithe atá ann de thaisme a aimsiú · Rogha 3: rogha bunaithe ar phrionsabail Díríonn an rogha seo ar fheirmeoireacht orgánach a athdhíriú ar a chuid prionsabal. Áirítear leis: · bearta reachtacha chun na rialacha a neartú, go háirithe trí dheireadh a chur leis na heisceachtaí, chun treisiú a dhéanamh ar an gcur chuige riosca-bhunaithe ar an gcóras rialaithe trí dheireadh a chur leis an gcigireacht éigeantach bhliantúil, agus comhlíonadh a chur in áit coibhéise i gcóras allmhairiúcháin na gcomhlachtaí deimhniúcháin; · Plean Gníomhaíochta lena sainítear straitéis le haghaidh feirmeoireachta orgánaí san AE. Áirítear leis gníomhaíochta chun imní táirgeachta teicniúla a shárú chomh maith le beartas sonrach onnmhairiúcháin. · Rogha 3.A: 3 + oibleagáid ar chuideachtaí atá bainteach le gníomhaíochtaí próiseála agus trádála feidhmíocht comhshaoil a mheas · Rogha 3.B: 3 + grúpdheimhniúchán 4.2. Saincheisteanna ar a lorg an Chomhairle tuarascáil ón gCoimisiún: · Níor léiríodh go bhfuil gá ann le haghaidh rialacha comhchuibhithe AE i dtaca le bia orgánach ullmhaithe ag lónadóirí. · Ba cheart go bhfanfadh na forálacha maidir le horgánaigh ghéinmhodhnaithe gan athrú, toisc go bhfuil cothromaíocht idir shochair agus chostais i gceist leo. · Tugadh aghaidh ar fheidhmiú an mhargaidh aonair ina iomláine tríd an anailís iomlán. 4.3. Seasamh na ngeallsealbhóirí Thosaigh príomhgheallsealbhóirí na hearnála orgánaí, IFOAM EU agus COPA-COGECA, amach le tacaíocht a thabhairt do Rogha 1, ach d'athraigh an seasamh acu i dtreo rogha 3. Thacaigh Via Campesina, Slow Food agus eagraíochtaí leasa ainmhithe le rogha 3 go háirithe. Thacaigh Eurocommerce le Rogha 2 den chuid is mó. 5. Measúnú ar thionchair na roghanna beartais I ngeall ar easpa staidrimh iontaofa, is measúnú cáilíochtúil, go príomha, é an measúnú ar na roghanna. 5.1. Rogha 1 agus 1.A Tá an chuid is mó de na bacainní ar fhorbairt táirgthe orgánaigh fós ann. Ní mheastar go mbeidh aon tionchar suntasach ar líon na dtáirgí orgánacha ar an margadh. Feabhsaíonn feidhmiú an mhargaidh aonair beagán, ach ní bhaintear cothrom iomaíochta do tháirgeoirí amach, toisc go bhfuil eisceachtaí fós ann agus leanann an córas coibhéise le haghaidh aitheantais ar chomhlachtaí deimhniúcháin de bheith ag spreagadh iomaíochta i measc na gcomhlachtaí sin. Feabhsaítear muinín na dtomhaltóirí, ach go gearrthéarmach amháin toisc nach dtugtar aghaidh ar phríomhábhair imní na sochaí agus na dtomhaltóirí. Laghdaítear an riosca calaoise de bharr an deimhnithe leictreonaigh. Leantar leis an iolrú ar na scéimeanna príobháideacha agus ar lógónna. Meastar go laghdófar an riosca calaoise níos mó le Rogha 1A. 5.2. Rogha 2 agus 2.A Ní chuirtear deireadh ach le cúpla bacainn atá sa bhealach ar fhorbairt táirgthe orgánaigh. Tá rialacha níos solúbtha agus méadú ar an dtiontú go táirgeadh orgánach ag tús na tréimhse mar thoradh ar eisceachtaí a chomhtháthú mar rialacha buana. Tagann ísliú ar na praghsanna a íoctar le táirgeoirí, mar gheall ar iomaíocht mhór ó allmhairí den chuid is mó. Diaidh ar ndiaidh ní bhíonn an earnáil chomh tarraingteach céanna. Feabhsaítear iomaíocht chothrom ar an margadh inmheánach leis an gcomhtháthú ar eisceachtaí mar rialacha buana, a bhfuil an rochtain chéanna ag gach táirgeoir orthu. Leantar leis an iomaíocht míchothrom le táirgí allmhairithe áfach. Is dócha go gcreimfí muinín na dtomhaltóirí toisc go bhfuil maolú ar rialacha táirgthe agus iolrú ar scéimeanna nua agus lógónna, rud a spreagann mhearbhall. Toisc nach bhfuil na rialacha maidir le táirgeadh chomh dian céanna, tá drogall ar thríú tíortha an AE a aithint mar choibhéis, agus d'fhéadfaí comhaontuithe/socruithe áirithe le tríú tíortha a cheistiú. Le Rogha 2.A, feabhsaítear muinín na dtomhaltóirí ach tá costais shuntasacha do tháirgeoirí ag baint leis. 5.3. Rogha 3 Cuirtear deireadh le an-chuid bacainní atá sa bhealach ar fhorbairt an táirgthe orgánaigh. Tá an claonadh níos mó ar fheirmeoirí orgánacha atá ag cur prionsabail orgánacha i bhfeidhm go hiomlán (gan mhaoluithe a úsáid) fanacht san earnáil. Spreagtar na hionchuir orgánacha agus deireadh á gcur le heisceachtaí, go háirithe sicíní agus síolta orgánacha. Ba cheart go laghdófaí iomaíocht ó tháirgí allmhairithe. Feabhsaítear iomaíocht chóir de bharr deiridh a chur le heisceachtaí agus an cur i bhfeidhm comhlíonta ag táirgeoirí tríú tíortha faoi chóras na gcomhlachtaí deimhniúcháin. Feabhsaítear muinín na dtomhaltóirí de bharr rialacha níos déine. Tá níos lú scéimeanna príobháideacha agus lógónna ar féidir dul san iomaíocht le lógó orgánach an AE. D'fhéadfadh praghsanna níos airde do thomhaltóirí ar tháirgí orgánacha bheith mar thoradh ar chostais táirgeachta níos airde, rud a chiallódh go mbeadh sé deacair do thomhaltóirí ar ioncam íseal iad a fháil, agus thiocfadh laghdú ar an margadh mar thoradh air sin, ach ar feadh tréimse ghearr amháin. Bheadh gá le hathbhreithniú a dhéanamh ar na socruithe coibhéise atá ann cheana le tíortha aitheanta chun cothrom iomaíochta do tháirgeoirí an AE a chaomhnú. Le rogha 3.A feabhsaítear muinín na dtomhaltóirí, toisc go dtugtar aghaidh ar ábhair imní a bhaineann leis an gcomhshaol. Tá dea-thionchair ar an gcomhshaol aige, ach tá ualach riaracháin do phróiseálaithe agus trádálaithe ag baint leis. Le rogha 3.B cuirtear deireadh le bacainní breise atá sa bhealach ar fhorbairt an táirgthe orgánaigh san AE. 5.4. Simpliú Dhéanfaí simpliú faoi gach rogha de bharr forálacha níos soiléire maidir le raon feidhme, rialacha táirgthe, lipéadú agus rialaithe. Chuirfí deireadh le forálacha atá gan éifeacht den chuid is mó le rogha 3, 3.A agus 3.B (deireadh a chur le feirmeacha measctha agus treisiú ar an gcur chuige riosca-bhunaithe ar rialaithe). Shimpleofaí le Rogha 2, 2.A, 3, 3.A agus 3.B cinntí a ghlacadh ar eisceachtaí féideartha. Bheadh an córas comhlíonta do chomhlachtaí deimhniúcháin níos éasca le bainistiú ná coibhéiseachta (3, 3.A agus 3.B). Baintear simpliú amach do tháirgeoirí beaga leis an gceanglas clár orgánach a choinneáil (gach rogha) atá níos oiriúnaí agus níos sonraí, agus le grúpdheimhniúchán (3.B). Ní bheadh díolúin ó rialuithe comhoiriúnach leis na ceanglais maidir le deimhniúchán táirgí. Forchuirtear leis an reachtaíocht reatha 135 oibleagáid ó thaobh faisnéise de a bhfuil costais riaracháin i gceist leo, lena n-áirítear 80 ar oibreoirí (ag brath ar an gcineál oibríochta), 41 ar chórais riaracháin náisiúnta agus 11 ar chomhlachtaí rialaithe. Is iad na hoibleagáidí a chuireann an ualach is mó ar Bhallstáit ná: sonraí staidrimh a sholáthar; údaruithe síolta neamhorgánacha a thuairisciú; liostaí oibreoirí atá cothrom le dáta a fhoilsiú; ar oibreoirí: fianaise dhoiciméadach ar úsáid (údaraithe) táirgí cosanta plandaí agus leasacháin agus ar tháirgeadh orgánach (a d'fhéadfadh) a bheith ar siúl ag an am céanna le táirgeadh gnásúil, cláir shonracha de thaifid beostoic; socruithe rialaithe. Le Rogha 1 agus 1.A d'fhanfadh na costais riaracháin mar an gcéanna, agus d'fhéadfadh coigilteas suntasach a dhéanamh le Rogha 2, 2.A, 3, 3.A agus 3.B, le 34 agus 37 oibleagáid faoi seach a d'imeodh, de bharr deiridh a chur le heisceachtaí agus níos lú taifid a choinneáil agus níos lú tuairiscithe den chuid is mó. 6. Comparáid idir na roghanna agus na conclúidí 6.1. Comparáid ar thionchair na roghanna || Roghanna || 1 || Rogha 1.A || 2 || Rogha 2.A || 3 || Rogha 3.A || 3.B Tionchar socheacnamaíoch || Forbairt margaidh || + || ++ || ++ || +++ || ++ || +++ || ++ Limistéar talún orgánaí agus líon na bhfeirmeacha || + || + || ++ || ++ || ++ || ++ || +++ Fostaíocht feirmeacha orgánacha || + || + || ++ || ++ || ++ || ++ || +++ Ioncam feirmeacha || 0 || 0 || - || + || + || + || + Comhtháthú ar fheirmeacha beaga || - || - || -- || --- || 0 || 0 || +++ Forbairt tuaithe || + || + || + || + || ++ || ++ || +++ Próiseálaithe || + || + || ++ || ++ || ++ || ++ || ++ Allmhaireoirí || + || + || +++ || ++ || + || + || + Earnáil na ‘n-ionchur orgánach’ || 0 || 0 || --- || --- || +++ || +++ || +++ Comhshaol || Bithéagsúlacht, cáilíocht uisce, cáilíocht ithreach || + || + || + || ++ || ++ || ++ || +++ Leas ainmhithe || 0 || 0 || - || - || ++ || ++ || ++ 6.2. Comparáid ar chumas gach ceann de na roghanna, cuspóirí sonracha an athchóirithe a bhaint amach: Roghanna || deireadh a chur le bacainní atá sa bhealach ar fhorbairt táirgthe orgánaigh san AE || feabhsú ar an reachtaíocht chun iomaíocht chothrom a ráthú agus feidhmiú an mhargaidh aonair a fheabhsú || muinín na dtomhaltóirí i dtáirgí orgánacha a chaomhnú Rogha 1 || 0 || + || + Rogha 1.A || 0 || + || + Rogha 2 || + || ++ || ++ Rogha 2.A || + || ++ || +++ Rogha 3 || ++ || +++ || +++ Rogha 3.A || ++ || +++ || +++ Rogha 3.B || +++ || +++ || ++ I bhfianaise an mheasúnaithe, áiritheofar na cuspóirí sonracha beartais níos fearr trí rogha 3.B nó 3.A agus i ndiaidh sin trí rogha 3, 2.A agus 2. 7. Faireachán ar an mbeartas · Táscairí ar thorthaí (CBT): sciar an limistéir orgánaigh den limistéar talmhaíochta iomlán arna úsáid; sciar an bheostoic orgánaigh den bheostoc iomlán. · Táscairí ar aschur (CBT): limistéar talún orgánaí; líon na n-oibreoirí orgánacha deimhnithe. · Tuilleadh táscairí ar bheostoc, táirgeadh agus próiseáil barr, eisceachtaí, agus eolas ar lógó orgánach an AE. [1] IO L 189, 20.7.2007, lch. 1. [2] COM(2012) 212 final. [3] http://www.consilium.europa.eu/uedocs/cms_data/docs/pressdata/en/agricult/137076.pdf [4] Tuarascáil speisialta Uimh. 9/2012 - an 26 Meitheamh 2012. [5] COM(2012) 746 final.